
Nisam došla da naučim. Došla sam da se sjetim. Da se sjetim da sam ljubav, da sam svjetlo i da sam duša u tijelu. Ove riječi ne pišem zato što ih moram zapisati, već zato što iz mene žele biti rođene. Ova knjiga nije vodič, nije pravilo, nije znanje stečeno izvana, ona je putovanje duše koja se ponovo sjeća – sjeća se tko je bila prije boli, prije tame, prije zaborava.

Dugo sam vjerovala da nešto sa mnom nije u redu. Da nisam dovoljno. Da moram zaslužiti ljubav. Da trebam potvrdu izvana. Ali negdje duboko u meni – gdje ni vrijeme ni bol ne dopiru – moje je svjetlo čekalo da mu kažem: „Spremna sam.“

Ova knjiga je moje DA. Moje prisjećanje. Moj povratak.

Ovdje neću pisati kako živjeti tvoj život – nego ću pisati kako sam napokon počela živjeti svoj. Ovdje nećeš naći savjete. Naći ćeš poziv. Poziv da se sjetiš tko si. Da znaš da nije kasno. Da osjetiš da nisi sam ili sama. Da ti tvoje vlastito svjetlo bude najbliže utočište.

Jer ako ja mogu...ti već jesi. 

Riječ Izvor u ovoj knjizi znači ono što mnogi zovu Bogom, Stvoriteljem ili Svjetlom. Izvor nije nešto izvan mene. Izvor je dah u svemu što živi, puls u svjetlosti koji me podsjeća tko sam. To nije ime ni religija, nije dogma ni pravilo. Izvor je sjećanje – na čistu Ljubav iz koje sam došla i u koju se vraćam.

Iluzija / Zaborav

Nekada davno, u vremenima kada su ljudi još hodali u jedinstvu s Izvorom, svjetlo je bilo prirodan izraz svakog daha.  Nije bilo potrebe za dokazivanjem, nadmetanjem ili skrivanjem. Ljubav je bila zakon, a Istina disanje.

Ali kako su duše željele iskustvo, željele su osjetiti i suprotnost Svjetla – ne da bi zaboravile tko su, nego da bi spoznale snagu Povratka – tako su nastale prve sjene.

Ne kao kazna, već kao prostor izbora. Slobodna volja dozvolila je čovjeku da sagleda što je, kada nije u jedinstvu. Iz te radoznalosti počele su se tkati prve iluzije – da nisi vrijedan, da nisi voljen, da nisi svjetlo. One nisu bile istina, ali su postale uvjerenja.

Vremenom su ta uvjerenja postala kulture, zakoni, religije, norme. Ljudi su počeli učiti što trebaju biti umjesto da slušaju tko jesu .

I tako su mnogi počeli više vjerovati iluziji nego unutarnjem glasu. Zaboravili su kako izgleda svjetlo – ne zato što su slabi, već zato što su se toliko udaljili da im je svjetlo počelo djelovati nestvarno. 

U početku, to je bio izbor. Iskustvo. Igra zaborava. Ali s vremenom, zaborav se pretvorio u identitet. Ljudi su počeli vjerovati da su ono što vide, ono što posjeduju, ono što im drugi kažu da jesu. Kada su prvi puta rekli „moje“ i „tvoje“, svjetlo je zadrhtalo. Kada su počeli mjeriti vrijednost kroz moć, kroz posjed, kroz pohvalu – srce je postalo tiše. I tako su počeli birati iluziju. Jer iluzija daje brzi odgovor, lakšu utjehu, oblik koji se može kontrolirati.

Generacije su utkivale obrazac „život je borba, treba trpjeti, ne vjerovati.“ Ti su obrasci sijali sumnju u dušu i um. Iluzija je kroz vrijeme, postala „sigurna zona“ – čak i kad boli, zato što je poznata. Ako je sve što znaš strah i ograničenje, teško je povjerovati da postoji nešto stvarno i slobodno. 

Strah od nepoznatog – izlazak iz iluzije znači suočiti se sa Svojom istinom. To može biti zastrašujuće. Lakše je vidjeti svijet kroz tuđe oči nego osjetiti vlastitu vibraciju. Lakše je kriviti sudbinu ili karmu, jer tada ne trebamo tražiti odgovornost u sebi. 

Sila svakodnevne matrice – masovna realnost, hrani iluzije: vanjske sustave, društvene strukture, ideje koje nas učvrščuju u programima.

Iluzija nije laž – ona je zamagljena istina. Zrcalo koje reflektira svjetlo kroz filtere straha, uspoređivanja, osude i ograničenosti. I to zrcalo se održava kolektivno – po medijima, školama, religijama, obiteljima, generacijama.

Kao što kap po kap stvara ocean, tako su i tisućljećima male odluke, mali strahovi, potrebe za moći, kontrolom i sigurnošću, vodile čovjeka dalje od istine, dalje od povezanosti, dalje od ljubavi. Nisu svi birali iluziju, ali mase jesu - jer su bile ranjive, jer su bile uplašene, jer nisu znale da je unutra sve već tu. 

Svijet je često birao iluziju jer je bol djelovala stvarnije, jer je buka bila glasnija od tišine, jer su mnogi izgubili sjećanje i povjerovali da je ljubav slabost, a istina opasna. Generacije su učile svoje potomke kako da se orijentiraju prema vanjskom, kako da traže odobrenje i sigurnost izvan sebe. S vremenom, iluzija je postala udobnije od istine, jer iluzija se može oblikovati po volji, dok istina traži da se ogoliš i budeš ono što jesi – bez maski.

Tako je svijet zaspao. A san je postao toliko dubok da su mnogi zaboravili da sanjaju.

Ipak, svjetlo nikada nije prestalo kucati na vrata. Nikada se nije udaljilo, već je strpljivo čekalo trenutak kad će srce poželjeti dom, kad će poželjeti istinu više od sna.

No sada, dolazi vrijeme kada se duše bude, kada se vraća sjećanje na ono što je u nama – vraća se sjećanje na Ljubav i Svjetlo. Uspavano srce se budi.

Skidanjem iluzije ne gubimo – naprotiv, napokon dobivamo. Dobivamo mir u srcu, jer ne moramo više glumiti. Dobivamo jasnoću, jer vidimo svijet kakav jest. Dobivamo snagu, jer živimo iz istine. Dobivamo ljubav, onu istinsku, bez maske, bez očekivanja. Povratak sebi ne znači biti savršen. Znači biti stvaran, disati punim plućima i voljeti sebe – prvi put iskreno. Svaka iluzija koja padne oslobađa naše svjetlo. 

Sjećanje duše

U svakom ljudskom biću postoji tiho sjećanje – zrnce svjetlosti koje nikada nije ugašeno. To sjećanje nije misao, niti ideja, niti uvjerenje. To je osjećaj prepoznatljiv samo srcu. To je šapat vječnosti koji govori: „Ti nisi samo tijelo. Ti nisi samo ime. Ti si postojanje koje je uvijek bilo, i koje nikada neće nestati.“

No, kroz mnoge živote, ljudi su naučili slušati buku umjesto tišine srca, vjerovati u ograničenja više nego u slobodu. Naučili su se prilagođavati pravilima iluzije, umjesto da prate unutarnje svjetlo. Tako je duša prikrivena velom zaborava – ne zato što je slabija, već zato što je odlučila iskusiti rast kroz ponovno sjećanje.

Svaka duša na Zemlji nosi sjećanje na Izvor; ono se ne vraća naporom ni borbom već kroz tišinu, predaju, ljubav i otvorenost za istinu. Naše sjećanje je poput sjemena u zemlji: ako ga kopaš svaki dan da vidiš raste li, nikada neće niknuti. Ali ako ga njeguješ, ako mu vjeruješ, ono će se otvoriti u pravo vrijeme i pokazati cvijet.

Ovo je prvi korak našeg puta: sjetimo se da u nama već postoji sve. Nemamo što pronaći izvan sebe, sve što tražimo, mi već jesmo.

Sjetiti se, ne znači prisjetiti se prošlih života, imena, uloga ni događaja.

Sjetiti se znači otvoriti unutarnje oči i prepoznati da smo uvijek bili svjetlo, uvijek ljubav i uvijek dio Izvora. Sjetiti se znači vratiti se onome što već jesmo. To nije učenje nečeg novog, nego prepoznavanje onoga što je uvijek bilo u nama. Naša duša nosi sve istine, sve iskustvo i svjetlo. 

Sjećanja nisu obične slike iz prošlosti. Ona su otisci naše duše: vibracije, osjećaji, znanja i mudrosti koje smo nekada živjeli i koje sjećanjem ponovo prizivamo. Ona su zrnca svjetlosti pohranjena u duši, izvan linearnog vremena. Svako naše istinsko sjećanje nije samo prisjećanje nečega što se dogodilo, već ponovno povezivanje sa sobom. Ponekad se ta sjećanja vraćaju kroz snove; ponekad kao osjećaj „već znam“; ponekad kao trenutak u kojem se srce sjeti tko je ono zapravo.

Kada kažemo „sjećam se“, skidamo slojeve iluzije, straha, nametnutih uvjerenja, te se vraćamo jednostavnoj istini: mi nismo naša bol, naše pogreške ni naše uloge. Mi smo bića svjetlosti koja su izabrala doći na Zemlju i osjetiti život u njegovoj punoći, da bi kroz iskustvo donijela još veću ljubav. Sjetiti se znači ponovno znati ono što duša nikada nije zaboravila: da smo vječni; da smo povezani s Izvorom; da smo ljubav koja mijenja svijet – ne snagom, već prisutnošću. Kad osjetimo mir, toplinu ili radost bez razloga, to duša šapće: „Sjećaš se. To sam ja. To si ti.“ 

Kako „vraćamo“ sjećanja? 

Tišinom i predajom – jer u tišini duša šapuće. 

Ljubavlju – jer ljubav otapa slojeve zaborava. 

Pulsacijom i svjetlom – kada se uskladimo s kozmičkim ritmom, unutarnja vrata se otvaraju i ono što smo već bili, postaje naše. 

Povjerenjem – jer sjećanja dolaze kada smo spremni, nikada prerano. 

Spremnost nije u znanju ni u mislima, nego u tišini unutarnjeg prostora kad um prestane tražiti objašnjenja, a srce kaže: „Da, sada mogu nositi ovu istinu.“ Tada osjetimo lakoću, mir, nježnost – ili suze koje iscjeljuju; ako dođe prerano, pojave se težina, strah ili otpor.

Sjećanje je povratak kući. U sjećanju nema kupovine, cijene ni posrednika. Kada se sjetiš tko jesi, postaješ slobodan. Zato je to ono što duše traže - i ono čega se mnogi boje. Jer sjećanje ruši zidove iluzija, a iluzija je stoljećima bila dom ljudskog uma.

Zato mnogi biraju one koji nude „brza rješenja“. To je odjek starog programa u nama – da netko drugi zna bolje, da netko drugi ima moć, da je istina izvan nas. Brza obećanja hrane ego, dok istinsko sjećanje hrani dušu. Ego traži uzbuđenje i sigurnost u vanjskome, dok duša traži istinu i povratak unutra.

